
 Αθήνα, 27 Ιανουαρίου 2025

**ΔΕΛΤΙΟ ΤΥΠΟΥ**

**Χρήστος Σταϊκούρας: Οι συγκοινωνιολόγοι διαδραματίζουν σημαίνοντα ρόλο στον σχεδιασμό, στην οργάνωση και στη λειτουργία των συστημάτων μεταφορών**

Πέντε πεδία έργων και πολιτικών, για την υλοποίηση των οποίων απαιτείται η τεχνογνωσία του επιστήμονα Συγκοινωνιολόγου, παρουσίασε ο Υπουργός Υποδομών και Μεταφορών, Χρήστος Σταϊκούρας, στην ημερίδα του Συλλόγου των Ελλήνων Συγκοινωνιολόγων με τίτλο: «Οι συγκοινωνιολόγοι συζητούν και προτείνουν: Υφιστάμενη κατάσταση και προοπτικές», που πραγματοποιείται σήμερα, στο Υπουργείο Υποδομών και Μεταφορών.

Κατά τη διάρκεια της ομιλίας του, ο Υπουργός Υποδομών και Μεταφορών ανέπτυξε το πλαίσιο των δράσεων, που υλοποιείται από το Υπουργείο Υποδομών και Μεταφορών, σε βασικούς πυλώνες του τομέα των μεταφορών.

Αυτοί είναι:

* Οι οδικές μεταφορές
* Η αστική κινητικότητα
* Οι σιδηροδρομικές μεταφορές
* Οι εμπορευματικές μεταφορές
* Οι αεροπορικές μεταφορές.

***Ακολουθεί το πλήρες κείμενο της ομιλίας του Υπουργού Υποδομών και Μεταφορών, Χρήστου Σταϊκούρα:***

Με ιδιαίτερη χαρά φιλοξενούμε σήμερα, εδώ, τη διοργάνωση της ημερίδας του Συλλόγου Ελλήνων Συγκοινωνιολόγων, μιας επιστημονικής ένωσης που διαδραματίζει σημαίνοντα ρόλο στον σχεδιασμό, στην οργάνωση και στη λειτουργία των συστημάτων μεταφορών.

Η επιστημονική κατάρτιση των μελών του είναι σημαντική, είναι πολύτιμη.

Με την εμπειρία και την τεχνογνωσία του επιστημονικού δυναμικού των συγκοινωνιολόγων, θα έχουμε σήμερα την ευκαιρία να ακούσουμε ιδέες, προτάσεις και προβληματισμούς.

Επιτρέψτε, μου να παρουσιάσω συνοπτικά το πλαίσιο των δράσεων που υλοποιούμε σε βασικούς πυλώνες του τομέα των μεταφορών.

**Πρώτο πεδίο, οι οδικές μεταφορές.**

Ξεκινώντας από τις Οδικές Μεταφορές, όπου το κύριο μέλημα είναι η αναβάθμιση του επιπέδου της οδικής ασφάλειας.

Ολοκληρώθηκε η δημόσια διαβούλευση στο νέο κυρωτικό πλαίσιο του Κώδικα Οδικής Κυκλοφορίας.

Περιλαμβάνει ένα πλέγμα ρυθμίσεων που εστιάζουν στην προστασία της ανθρώπινης ζωής, λαμβάνοντας υπόψη τις ανάγκες της σύγχρονης κινητικότητας.

Ταυτόχρονα, συνεχίζεται η κατασκευή σύγχρονων αυτοκινητοδρόμων και πολλών ακόμη οδικών έργων σε όλη την επικράτεια, καθώς η ποιότητα του οδικού δικτύου είναι καθοριστική για την ασφάλεια, την κοινωνική συνοχή και την εμπορική δραστηριότητα.

Η μελέτη και κατασκευή οδικών υποδομών, όπως επίσης, η διαχείριση και η λειτουργία τους, με σύγχρονα μέσα και εργαλεία, αποτελούν αντικείμενο της δικής σας εξειδίκευσης.

**Δεύτερο πεδίο, η Αστική Κινητικότητα.**

Το Υπουργείο προωθεί συγκεκριμένες πρωτοβουλίες με στόχο την αναβάθμιση των αστικών συγκοινωνιών, τη βιώσιμη αστική κινητικότητα, την προσβασιμότητα, την εισαγωγή καινοτόμων τεχνολογιών και την ενίσχυση των «πράσινων» μεταφορών.

Σε επίπεδο σχεδιασμού, καταρτίζεται ο νέος Συγκοινωνιακός Χάρτης της Αττικής, με βάση την έρευνα που διεξάγει ο ΟΑΣΑ.

Τα ποσοτικά και ποιοτικά στοιχεία των μετακινήσεων θα αξιοποιηθούν ώστε να οργανώσουμε ένα βιώσιμο και περισσότερο αποδοτικό σύστημα αστικών συγκοινωνιών, με έμφαση στη δια-λειτουργικότητα, έτσι ώστε όλα τα μέσα μεταφοράς να λειτουργούν συμπληρωματικά μεταξύ τους.

Ανάλογη άσκηση έγινε και στη Θεσσαλονίκη, με αφορμή τη λειτουργία του Μετρό.

Παράλληλα, ενισχύουμε συνολικά τα μέσα, τις υποδομές και το προσωπικό των δημόσιων συγκοινωνιών.

Αναλυτικότερα:

* Ανανεώνεται ο στόλος των αστικών λεωφορείων. Στη Θεσσαλονίκη το 50% του στόλου είναι νέα λεωφορεία. Στην Αθήνα θα έχουμε 950 νέα λεωφορεία έως το τέλος του καλοκαιριού του 2025.
* Εισάγουμε νέες υπηρεσίες, όπως οι ανέπαφες πληρωμές εισιτηρίων στα ΜΜΜ. Ήδη στις πρώτες δέκα ημέρας λειτουργίας του συστήματος ένα στα δέκα εισιτήρια είναι με τραπεζική κάρτα τις καθημερινές και ένα στα πέντε το Σαββατοκύριακο.
* Επεκτείνεται το δίκτυο του Μετρό και στην Αθήνα και στη Θεσσαλονίκη.
* Αναβαθμίζονται οι συρμοί. Η διαδικασία αναβάθμισης 14 συρμών της Γραμμής 1 βρίσκεται σε εξέλιξη.
* Υποστηρίζεται η μικρο-κινητικότητα.

Επιδίωξή μας είναι η μέγιστη δυνατή αποδοτικότητα των μέσων μεταφορών, η οποία εξαρτάται από την αλληλεπίδρασή τους στο αστικό περιβάλλον.

Δηλαδή, η αρμονική συνύπαρξη των συγκοινωνιακών υποδομών και η συμπληρωματική λειτουργία των μέσων.

**Τρίτο πεδίο, οι Σιδηροδρομικές Μεταφορές.**

Προέχει η ανάταξη του ελληνικού σιδηρόδρομου, ο οποίος βρίσκεται αντιμέτωπος με προβλήματα, που έχουν σωρευθεί εδώ και δεκαετίες.

Απαιτείται συστηματική, επίμονη και πολύχρονη προσπάθεια για την επίλυσή τους.

Ένα έργο, το οποίο πρέπει να στηριχθεί σε σωστές βάσεις.

Γι’ αυτό προχωράμε στη διοικητική αναδιάρθρωσή του.

Ο νέος, ενιαίος φορέας που περιλαμβάνει τον ΟΣΕ, την ΕΡΓΟΣΕ και το σκέλος της ΓΑΙΑΟΣΕ που αφορά το τροχαίο υλικό, αντικαθιστά το δυσλειτουργικό σχήμα που σήμερα υπάρχει.

Παράλληλα, αναβαθμίζονται οι σιδηροδρομικές υποδομές, με σημαντικούς – για πρώτη φορά – ευρωπαϊκούς πόρους, ενσωματώνονται στο δίκτυο τεχνολογικά συστήματα που ενισχύουν το επίπεδο ασφάλειας, και αυξάνεται ο προϋπολογισμός του ΟΣΕ.

Επιπλέον, μέσα από το Σχέδιο Δράσης για την εφαρμογή της ασφάλειας και της δια-λειτουργικότητας του σιδηροδρόμου, υπάρχουν συγκεκριμένες προβλέψεις και χρονοδιαγράμματα για την εφαρμογή συστημικής προσέγγισης στη σιδηροδρομική ασφάλεια με βάση το ευρωπαϊκό νομικό πλαίσιο, τη βελτίωση των διαδικασιών διαπίστευσης, παρακολούθησης και κοινοποίησης, την ενίσχυση του εθνικού φορέα διερεύνησης, την προώθηση γνώσης και κουλτούρας, καθώς και την κατάρτιση στρατηγικού σχεδίου για τα συστήματα ERTMS.

**Τέταρτο πεδίο, οι Εμπορευματικές Μεταφορές.**

Η σύνδεση του σιδηρόδρομου με τα λιμάνια και τις ΒΙΠΕ αποτελεί στρατηγικό στόχο για την υποστήριξη του ιδιαίτερα δυναμικού κλάδου της εφοδιαστικής αλυσίδας.

Γι’ αυτό τον σκοπό έχουμε – ήδη – εξασφαλίσει σημαντικές κοινοτικές χρηματοδοτήσεις.

Από το Ταμείο Συνοχής για τη Σύνδεση της Ευρώπης θα συγχρηματοδοτηθούν, μεταξύ άλλων, μεγάλα έργα, όπως:

* Η σιδηροδρομική γραμμή «Νέοι Τοξότες – Καρβάλη».
* Η αναβάθμιση της σιδηροδρομικής γραμμής Θεσσαλονίκη – Προμαχώνας.
* ⁠Η αναβάθμιση της σιδηροδρομικής γραμμής Πύθιο – Ορμένιο.

Με αυτόν τον τρόπο θα προαχθούν οι πολυτροπικές μετακινήσεις στο πλαίσιο του Διευρωπαϊκού Δικτύου Μεταφορών, καθώς η Ελλάδα συμμετέχει σε δύο νέους Ευρωπαϊκούς Διαδρόμους Μεταφορών:

* Τον Διάδρομο «Βαλτική Θάλασσα – Μαύρη Θάλασσα – Αιγαίο Πέλαγος».
* Και τον Διάδρομο «Δυτικά Βαλκάνια – Ανατολική Μεσόγειος».

Παράλληλα με την ενίσχυση της εξωστρέφειας ενθαρρύνουμε και την εισαγωγή νέων τεχνολογιών, που βρίσκουν πεδίο εφαρμογής στην αστική εφοδιαστική, όπου διεισδύει σταθερά και η ηλεκτροκίνηση.

Ο ανθρωποκεντρικός χαρακτήρας των σύγχρονων μεθόδων logistics αποτελεί καθοριστικό παράγοντα προστιθέμενης αξίας.

**Πέμπτο πεδίο, οι Αεροπορικές Μεταφορές.**

Εργαζόμαστε συστηματικά για τη διατήρηση των υψηλών επιδόσεων και την περαιτέρω βελτίωση των επιπέδων ασφαλείας, καθώς και για τη μετάβαση σε ένα αεροπορικό οικοσύστημα φιλικότερο προς το περιβάλλον, σε συνεργασία και με τους Διεθνείς Οργανισμούς Πολιτικής Αεροπορίας.

Ενδεικτικά:

* Εγκρίναμε τον νέο Κώδικα Δεοντολογίας της Αρχής Πολιτικής Αεροπορίας.
* Δημιουργείται μητρώο επιθεωρητών και παρέχεται η δυνατότητα στην Αρχή να συνάπτει συμβάσεις με διερευνητές που προέρχονται από διεθνείς οργανισμούς, όπως ο ICAO.
* Υλοποιούμε προγράμματα εκσυγχρονισμού των συστημάτων διαχείρισης της εναέριας κυκλοφορίας, των συστημάτων επικοινωνιών, πλοήγησης, επιτήρησης και διαχείρισης εναέριας κυκλοφορίας.
* Ενισχύουμε με εξειδικευμένο προσωπικό την Υπηρεσία Πολιτικής Αεροπορίας, με την πρόσληψη 97 ελεγκτών εναέριας κυκλοφορίας μέσω ΑΣΕΠ.
* Υλοποιούμε έργα συντήρησης και κατασκευάζουμε σύγχρονες υποδομές, όπως το νέο αεροδρόμιο στο Καστέλι Ηρακλείου.

Τα αποτελέσματα των πρωτοβουλιών μας αποτυπώθηκαν και στις επιθεωρήσεις του Διεθνούς Οργανισμού Πολιτικής Αεροπορίας (ICAO), όπου καταγράφηκε αύξηση στα επίπεδα αποτελεσματικής εφαρμογής των διεθνών προτύπων ασφαλείας από το 69,1% στο 74,9%, πάνω από τον παγκόσμιο μέσο όρο, που είναι στο 69,3%.

Επίσης, πολύ πρόσφατα, σε σχετική επιθεώρηση της Ευρωπαϊκής Επιτροπής και του ICAO, επιβεβαιώθηκε η βελτίωση της απόδοσης της Ελλάδας στο πεδίο της ασφάλειας της αεροπορίας, όπως καταγράφεται με δείκτες βιωσιμότητας και συμμόρφωσης, σε συγκεκριμένους κρίσιμους τομείς, μεταξύ άλλων σε αυτούς της πρωτογενούς νομοθεσίας, των προγραμμάτων και των κανονισμών ασφάλειας πολιτικής αεροπορίας, των προσόντων και της εκπαίδευσης προσωπικού, της παροχής τεχνικής καθοδήγησης, των υποχρεώσεων ποιοτικού ελέγχου, και της επίλυσης σημαντικών ευρημάτων ασφάλειας από έκνομες ενέργειες.

Συνοψίζοντας, σε κάθε μια από τις ενότητες που αναπτύχθηκαν, αλλά και σε κάθε στάδιο ανάπτυξης έργων και πολιτικών απαιτείται η τεχνογνωσία του επιστήμονα Συγκοινωνιολόγου, με γνώμονα – όπως επισημαίνετε και στην ιστοσελίδα σας – το τρίπτυχο αποτελεσματικότητα – ασφάλεια – περιβάλλον, το κοινωνικό συμφέρον και την καλύτερη ποιότητα ζωής.